DELEGIRANA UREDBA KOMISIJE (EU) 2022/2288

z dne 16. avgusta 2022

o spremembi Delegirane uredbe (EU) 2021/2066 o dopolnitvi Uredbe (EU) 2019/1022 Evropskega parlamenta in Sveta v zvezi s podaljšanjem izjeme od obveznosti iztovarjanja zaradi visoke stopnje preživetja za venernice (Venus spp.), velike pokrovače (Pecten jacobaeus) in ladinke (Venerupis spp.) v zahodnem Sredozemskem morju

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1022 Evropskega parlamenta in Sveta z dne 20. junija 2019 o vzpostavitvi večletnega načrta za ribolov, ki izkorišča pridnene staleže v zahodnem Sredozemskem morju, in spremembi Uredbe (EU) št. 508/2014 (1) ter zlasti člena 14 Uredbe,

ob upoštevanju naslednjega:

(1) V Delegirani uredbi Komisije (EU) 2021/2066 (2) je določeno izvajanje obveznosti iztovarjanja za nekatere pridnene staleže v zahodnem Sredozemskem morju, ki se uporablja od 1. januarja 2022 do 31. decembra 2024.

(2) Španija, Francija in Italija (v nadaljnjem besedilu: skupina na visoki ravni Pescamed) so Komisiji 9. maja 2022 ob upoštevanju stališč svetovalnega sveta za Sredozemsko morje predložile skupno priporočilo, v katerem so predlagale podaljšanje nekaterih izjem od obveznosti iztovarjanja za pridneni ribolov v zahodnem Sredozemskem morju.

(3) Znanstveni, tehnični in gospodarski odbor za ribištvo (STECF) je med 16. in 20. majem 2022 ocenil skupno priporočilo (3).

(4) Skupina na visoki ravni Pescamed je 8. julija 2022 predložila posodobljeno skupno priporočilo, ki ga je tudi ocenil STECF.

(5) V skladu s členom 18 Uredbe (EU) št. 1380/2013 Evropskega parlamenta in Sveta (4) je Komisija obravnavala posodobljeno skupno priporočilo z dne 8. julija 2022 glede na oceno odbora STECF, da bi preverila njegovo skladnost z ustreznimi ohranitvenimi ukrepi, vključno z obveznostjo iztovarjanja.

(6) Posodobljeno skupno priporočilo z dne 8. julija 2022 predlaga podaljšanje izjem zaradi visoke stopnje preživetja iz člena 15(4), točka (b), Uredbe (EU) št. 1380/2013 za venernice (Venus spp.), velike pokrovače (Pecten jacobaeus) in ladinke (Venerupis spp.), ulovljene z mehaniziranimi strgačami.

(7) V zvezi z venernicami (Venus spp) je STECF ugotovil, da dokazila zagotavljajo zanesljive ocene glede visoke stopnje preživetja. Komisija zato meni, da bi bilo treba izjemo podaljšati.

(8) V zvezi z velikimi pokrovačami (Pecten jacobaeus) in ladinkami (Venerupis spp.) je STECF poudaril, da so bili za velike pokrovače (Pecten jacobaeus) predloženi dodatni dokazi. Komisija je seznanjena, da obstajajo znanstvene študije in objave v zvezi s tema dvema vrstama in drugimi podobnimi vrstami školjk, ki se ulovijo z mehaniziranimi strgačami v drugih morskih bazenih in jih je v preteklosti ocenil STECF. Kar zadeva podobnosti z zahodnosredozemskimi velikimi pokrovačami (Pecten jacobaeus) in ladinkami (Venerupis spp.), je treba v zvezi s tema dvema vrstama upoštevati verjetno visoko stopnjo preživetja teh vrst, hkrati pa od držav članic zahtevati, da izvedejo študije v zahodnem Sredozemlju.

(9) Ker dokazi o stopnjah preživetja velikih pokrovač (Pecten jacobaeus) in ladink (Venerupis spp.) niso dokončni in je STECF odločil, da je treba za navedeni vrsti školjk v zahodnem Sredozemskem morju predložiti dodatne znanstvene dokaze o stopnji preživetja, Komisija meni, da bi bilo treba izjemo podaljšati le za kratko obdobje. Zadevne države članice morajo zato STECF predložiti v oceno ustrezne znanstvene dokaze.

(10) Zadevne države članice so v posodobljenem skupnem priporočilu z dne 8. julija 2022 obnovile svojo zavezo za povečanje selektivnosti ribolovnega orodja v skladu z rezultati tekočih raziskovalnih programov, da bi zmanjšale in omejile neželeni ulov, zlasti ulov pod najmanjšimi referenčnimi velikostmi ohranjanja.

(11) Poleg tega so se zadevne države članice v posodobljenem skupnem priporočilu z dne 8. julija 2022 zavezale, da bodo opredelile nadaljnja območja zaprtja, da bi zmanjšale smrtnost mladic, če obstajajo dokazi o visoki koncentraciji mladic.

(12) Ukrepi, predlagani v posodobljenem skupnem priporočilu z dne 8. julija 2022, so skladni s členom 15(4), členom 15(5), točka (b), ter členom 18(3) Uredbe (EU) št. 1380/2013. Delegirano uredbo (EU) 2021/2066 bi bilo zato treba ustrezno spremeniti.

(13) Ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, zato bi morala ta uredba začeti veljati takoj po objavi. Uporabljati pa bi se morala od poznejšega datuma –

SPREJELA NASLEDNJO UREDBO:

Člen 1 Člen 3 Delegirane uredbe (EU) 2021/2066 se spremeni: (a) v odstavku 1 se točke (a), (b) in (c) nadomestijo z naslednjim: „(a) velike pokrovače (Pecten jacobeus), ulovljene z mehaniziranimi strgačami (HMD), do 31. decembra 2023; (b) ladinke (Venerupis spp.), ulovljene z mehaniziranimi strgačami (HMD), do 31. decembra 2023; (c) venernice (Venus spp.), ulovljene z mehaniziranimi strgačami (HMD), do 31. decembra 2024;“; (b) odstavek 3 se nadomesti z naslednjim: „3. Do 1. maja 2022 in 2023 države članice, ki imajo neposredni upravljalni interes pri ribolovu v Sredozemskem morju, Komisiji predložijo dodatne podatke o zavržkih in druge ustrezne znanstvene dokaze, ki podpirajo izjemo iz točk (a) in (b) odstavka 1. Znanstveni, tehnični in gospodarski odbor za ribištvo predložene podatke in informacije oceni najpozneje do 31. julija.“.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2023 do 31. decembra 2024.

Ta uredba je v celoti zavezujoča in se neposredno uporablja v vseh državah članicah. V Bruslju, 16. avgusta 2022 Za Komisijo predsednica Ursula VON DER LEYEN

(1) UL L 172, 26.6.2019, str. 1.

(2) Delegirana uredba Komisije (EU) 2021/2066 z dne 25. avgusta 2021 o dopolnitvi Uredbe (EU) 2019/1022 Evropskega parlamenta in Sveta v zvezi s podrobnostmi izvajanja obveznosti iztovarjanja za nekatere pridnene staleže v zahodnem Sredozemskem morju za obdobje 2022–2024 (UL L 421, 26.11.2021, str. 17).

(3) Znanstveni, tehnični in gospodarski odbor za ribištvo (STECF) – Evaluation of Joint Recommendations on the landing obligation and on Technical Measures Regulation (Ocena skupnih priporočil o obveznosti iztovarjanja in uredbi o tehničnih ukrepih) (STECF-22-05).

(4) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).